b'\n_START_ARTICLE_\nAK-630\n_START_PARAGRAPH_\nAK-630 je mornari\xc4\x8dki \xc5\xa1estocijevni 30 mm automatski top sovjetske/ruske proizvodnje temeljen na Getlingovom sustavu.\n_START_SECTION_\nDizajn i razvoj\n_START_PARAGRAPH_\nSredinom 1963. godine u tada\xc5\xa1njem SSSR-u zapo\xc4\x8det je razvoj brodskog topa za blisku protuzra\xc4\x8dnu obranu AK-630. Sistem je u operativnu upotrebu uveden 1976. godine. Automatski rotiraju\xc4\x87i top AK-630 prvenstveno je namijenjen za vlastitu PZO broda, odnosno za uni\xc5\xa1tavanje protubrodskih raketa, aviona, helikoptera i bespilotnih letjelica, a mo\xc5\xbee se koristiti i za djelovanje po ciljevima na moru i na obali. Top je smje\xc5\xa1ten u daljinski upravljanu kupolu. Automat oznake AO-18 ima 6 cijevi kalibra 30 mm. Radi na principu kori\xc5\xa1tenja energije barutnih plinova, a za po\xc4\x8detak ciklusa koristi se zrak pod pritiskom. Teoretska brzina ga\xc4\x91anja je 5400 metaka u minuti. Cijevi imaju po 16 \xc5\xbeljebova, a duga\xc4\x8dke su 1630 mm. Top je opremljen sustavom za hla\xc4\x91enje cijevi sa destiliranom vodom ili antifrizom._NEWLINE_Kod prve ina\xc4\x8dice topa (AK-630) municija je bila smje\xc5\xa1tena u plosnatom  spremniku. Ova ina\xc4\x8dica je ugra\xc4\x91ena samo na nosa\xc4\x8d aviona Kijev. Na sve druge brodove ugra\xc4\x91ena je ina\xc4\x8dica AK-630M s okruglim spremi\xc5\xa1tem municije. Borbeni komplet se sastoji od 2000 metaka u magazinu i 1000 metaka u rezervi. Koriste se dvije vrste metaka - razorno-gelerski UOF i razorno-gelerski-obilje\xc5\xbeavaju\xc4\x87i UOR._NEWLINE_Za upravljanje vatrom koristi se sustav MR-123 (NATO oznaka Bass Tilt). Podaci o poziciji cilja dobivaju se od brodskog motrila\xc4\x8dkog radara, nakon \xc4\x8dega radar kompleksa MR-123 po\xc4\x8dinje automatsko pra\xc4\x87enje. U uvjetima opti\xc4\x8dke vidljivosti cilj se mo\xc5\xbee pratiti i TV kamerom. Sustav MR-123 mo\xc5\xbee upravljati paljbom dva topa AK-630 i jednog AK-176._NEWLINE_Osim na ruskim brodovima, AK-630 se koristi i na hrvatskim raketnim topovnja\xc4\x8dama.'